Előterjesztő: dr. Horváth Klára polgármester

Előterjesztést készítette: dr. Horváth Klára polgármester

Előzetesen tárgyalja: Szociális és Oktatási Bizottság és Pénzügyi és Településfejlesztési Bizottság

Mellékletek: -

Elfogadás módja: egyszerű többség

**Előterjesztés**

**Bábolna Város Képviselő-testülete 2015. március 26-i ülésére**

Előterjesztés címe és tárgya: Bábolna Város Gazdasági programja 2015-2019

Tárgykört rendező jogszabályok:

- 2011. évi CLXXXIX. törvény (Magyarország helyi önkormányzatairól)

**Tisztelt Képviselő-testület!**

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján kerül sor.

A törvényi rendelkezés alapján a Képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős. A gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól. A gazdasági programot, fejlesztési tervet a képviselő-testület az alakuló ülését követő hat hónapon belül fogadja el.

Bábolna város önkormányzatának gazdasági programja olyan stratégiai jellegű célokat tűz ki, melyek megszabják az önkormányzati döntések irányát, megfogalmazzák azokat az elképzeléseket, amelyek szervesen illeszkednek céljaihoz, és amely célok eléréséhez, megvalósításához a képviselő-testület meg kívánja teremteni a szükséges anyagi forrásokat.

Kérem a T. Képviselő-testületet az előterjesztés megtárgyalására és a gazdasági program elfogadására.

**Határozati javaslat:**

**……/2015. (III.26.) sz. Képviselő-testületi határozat:**

Bábolna Város Önkormányzatának Képviselő-testülete

az önkormányzat 2015-2019. évre szóló gazdasági programját

az előterjesztés mellékletében foglaltak szerint elfogadja.

Felelős: dr. Horváth Klára polgármester

Határidő: folyamatos

Bábolna, 2015. március 2.

**dr. Horváth Klára s.k.**


polgármester

**BÁBOLNA VÁROS ÖNKORMÁNYZAT**

**KÉPVISELŐ-TESTÜLETÉNEK**

**GAZDASÁGI PROGRAMJA**

**2015-2019.**



**Bábolna Város Önkormányzata Képviselő-testületének**

**Gazdasági Programja**

**2015-2019.**

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116.§-ban meghatározottak alapján kerül sor.

A **gazdasági programnak** nem az álmodozásokról, nem is az ígéretekről, hanem **a reális jövőnkről kell szólnia**. Olyan **megalapozott és megvalósítható tervnek kell lennie, mely nemcsak a most élők, de a következő generációk érdekeit is figyelembe veszi.** Ennek a gazdasági programnak nem csak egy önkormányzati ciklus idejére szóló programnak kell lennie, hiszen hosszú távon ez lehet a záloga a város megtartó erejének, stabilitásának - és ezáltal a város biztos jövőjének. A gazdasági program nem konkrét megoldások, hanem alapvető irányok, elképzelések gyűjteménye. Program, mely elkezdett vagy döntésekkel alátámasztott olyan rövidtávú elképzeléseket vesz számba, amelyek a hosszú távú fejlődést segítik elő.

Ennek a programnak a mindenkori költségvetés lehetőségeivel összhangban, a térségi/országos területfejlesztési koncepciókhoz illeszkedve, a kötelező és önként vállalt feladatok biztosítását - különösen a munkahelyteremtés elősegítését -, a településfejlesztés és adópolitika célkitűzéseit, a városüzemeltetés lehetőségeit, és nem utolsósorban az intézményi elképzeléseket kell, hogy tartalmazza. A képviselő-testület a jelen gazdasági programban meghatározottakat figyelembe veszi minden gazdasági jellegű, a gazdálkodásra, a település működtetésére, fejlesztésére vonatkozó döntésnél, különös tekintettel az éves költségvetési rendeletek elkészítése és összeállítása során.

1. **HELYZETELEMZÉS**

A 2010-2014 között megvalósult fejlesztések összefogással, céltudatos munkával teljesültek. Az akkori ciklus programjának célkitűzései – a gyógyfürdő beruházás kivételével- a széleskörű együttműködésnek köszönhetően maradéktalanul megvalósultak. Az összefogás, a közös munka a lakosság, a városban működő közösségek, civil szervezetek, egyházak, gazdálkodó szervezetek és az önkormányzat közötti partneri kapcsolatban testesült meg. A következő időszak céljai és intézkedései az elért eredményekre, az együttműködésre és a dinamikára építenek. Tervünk központjában a város lakosainak életminőségének javítása és a város fejlesztése áll. A felelős önkormányzás eszköze és egyben célja a párbeszéd, a közvetlen kommunikáció megteremtése.

**A következő öt évben a város további fejlődését, az itt élők érdekeit, jólétét kívánjuk szolgálni. Ennek érdekében célkitűzéseinket és feladatainkat programunkban tesszük közzé. A programot elfogadásával nem tekintjük véglegesen lezártnak, az önkormányzati munka során folyamatosan várjuk a lakosság további fejlesztési észrevételeit, javaslatait.**

Az előttünk álló uniós pályázati ciklushoz alkalmazkodva a kormány egy az előzőeknél lényegesen vidékbarátabb és a gazdaságfejlesztésre (ezzel együtt a munkahelyteremtésre) fókuszáló rendező elv szerint osztja el a rendelkezésre álló forrásokat és teremt pályázati lehetőségeket. Városunk tudatosan készül erre az időszakra.

Az új önkormányzati törvény és az intézményrendszer folyamatos átalakulása miatt új – sok esetben teljesen új - feladatokat kellett felvállalni, míg más területek teljesen állami irányítás alá kerültek. Bízunk abban, hogy a következő években sikerül megalkotni azt az egymásra épülő, átlátható, kiszámítható rendszert, melyben az önkormányzat – feladatának megfelelően – a település fenntartására illetve fejlesztésére jobban tud koncentrálni.

1. **A GAZDASÁGI PROGRAM ÖSSZEÁLLÍTÁSÁT**

**BEFOLYÁSOLÓ TÉNYEZŐK**

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

- a célkitűzések egymásra épülő megvalósítására,

- a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

- a pályázati lehetőségek felkutatására és kiaknázására,

- az önkormányzat sajátosságaira támaszkodva új lehetőségek keresésére,

- a meglévő források nagyobb mértékű kihasználására.

Az önkormányzat gazdaságpolitikájának egyértelműen a gazdaságfejlesztés folyamatos fejlesztése illetve a munkahelyteremtés irányába kell mutatnia. Ahhoz, hogy reális jövőképet tudjunk alkotni (különösen 5 évre előre), tisztában kell lenni a város anyagi kondícióival és a várható tendenciákkal.

Az elmúlt évek felelős gazdálkodása következtében elmondhatjuk, hogy Bábolnának nincs adósságállománya. Ehhez természetesen hozzájárult a kormányzati adósságkonszolidáció is, de lényegesen kevesebb volt az adósságunk, mint más hasonló településeknek. Ahhoz, hogy a fenntartható fejlődés útján tartsuk a várost, úgy kell berendezkednünk, hogy minden évben tudjunk működni és a fejlesztési lehetőségeknek is legyenek forrásai. Szem előtt kell tartani, hogy a központi támogatás évről évre folyamatosan csökken a lakosságszám függvényében, melyhez a támogatásokat mérik.

A bábolnai önkormányzat pénzügyi politikájának az alappillérei a következők:

• Takarékosabb gazdálkodás és a működési költségek optimalizálása. Az energiagazdálkodás teljes körű áttekintése és optimalizálása önkormányzati szinten.

• Az adópolitikával elő kell segíteni az igazságosabb teherelosztást.

• A pályázati lehetőségek jobb kihasználása olyan területen is, ahol önkormányzati támogatást lehet ezzel kiváltani.

• Elsősorban olyan pályázatokon indulni, ahol a későbbi fenntartás nem jelent újabb működési költségnövekedést.

Az önkormányzat fő céljai:

* A választópolgárokkal, képviseleti és civil szervezetekkel, a nem önkormányzati gazdálkodó és más szervekkel együttműködve a város céljainak megfogalmazása és érvényesítése.
* Kiegyensúlyozott, a város stabil működését, fejlesztését szem előtt tartó testületi tevékenység.
* Színvonalas közszolgáltatások nyújtása, igény és lehetőség szerinti fejlesztése, a költségvetési szervek hatékony működtetése.
* Az önkormányzati vagyon jó gazdájaként történő kezelése, hasznosítása.
* A város idegenforgalmi és mezőgazdasági adottságainak jobb hasznosításával a foglalkoztatás bővítésének segítése, idegenforgalom-barát munkahelyteremtő ipari befektetések vonzása, mindezekkel a munkanélküliség és a városból történő elvándorlás csökkentése, a jelenlegi munkahelyek megőrzése, lehetőség szerinti fejlesztése.
* A nehéz szociális helyzetben levők célirányos támogatása, a szociális gondoskodás fejlesztése.

1. **A GAZDASÁGI PROGRAM ANYAGI FORRÁSAINAK MEGTEREMTÉSE**

A gazdasági programban meghatározottak megvalósításához szükséges anyagi források biztosítása érdekében az alábbi feladatok rögzíthetők:

* A pályázati források figyelése, igénylése és megszerzése.
* Az önkormányzat sajátos működési bevételeinek növelési lehetőségeit meg kell keresni olyan adórendszer megteremtésével, mely megfelel a helyi adópolitika elvárásainak és hatékony eszköze az önkormányzati saját forrás növelésének.
* Közteherviselés (helyi adók racionalizálása, hátralékok behajtása, adómorál javítása) biztosítása.
* Az intézményi kiadások csökkentése, valamint az intézmények ösztönzése további saját bevételek növelésére.
* Az önkormányzat áttekinti a meglévő vagyontárgyait, azok hasznosításának módját és lehetőségeit, a fenntartási, üzemeltetési költségek nagyságát.

Az önkormányzati bevételek körében az állami támogatások növekedésére reálisan nem számíthatunk a közeljövőben. A tervezés során ezért az állami támogatások jelenlegi szintjére, esetleges további csökkenésére kell készülnünk ebben a ciklusban. Így az önkormányzat saját bevételeinek szerepe megnő, ezért minden lehetőséget ki kell használnunk eddigi forrásaink megtartására, lehetőség szerinti növelésére.

A város bevételeinek körében meghatározóak a helyi adók, különösen az építmény- és az iparűzési adó. Ezek mértékének csökkentésére jelenleg nincs lehetőség, ugyanakkor a bevételeinket új vállalkozások, új magánberuházások által fizetett adókkal növelhetjük a jövőben is. Ezért kiemelt szerepet szánunk a befektetések, új vállalkozások letelepedése ösztönzésének. Az önkormányzati közszolgáltatások finanszírozhatósága érdekében - de az elvárható méltányos, igazságos közteherviselés elve alapján is - az adóviselési képességgel rendelkezőknek továbbra is hozzá kell járulniuk az indokolt közösségi kiadásokhoz. A költségvetési tervezés során ezért a feladatokat finanszírozó, ugyanakkor igazságos elveket kell alkalmazni. Az igazságos közteherviselés elve azt is jelenti, hogy a hivatalnak minden jogszerű eszközt (ellenőrzés, behajtás, végrehajtás) alkalmaznia kell az adóbevételek megszerzéséért, a hátralékok csökkentéséért.

Tovább kell folytatni a korábbi racionalizáló intézkedések eredményeinek megtartását, és csak az indokolt igényeket finanszírozhatóan kielégítő intézményhálózatot, illetve közszolgáltatási struktúrát szabad működtetni. Cél, és nem könnyen megoldható feladat a csökkenő források mellett a költségvetés egyensúlyának megőrzése. Az önkormányzati költségvetési szerveknek a tervezett saját bevételek teljesítésén túl ezért még inkább élniük kell a pályázatok útján, illetve alapítványok révén megszerezhető nem önkormányzati források működésbe, indokolt fejlesztésekbe vonásával.

Az önkormányzati vagyon forgalomképtelen részének funkciója a közszolgáltatások és infrastruktúra biztosítása (pl. utak, közterületek, intézmények). Ennek állagát megóvni, javítani, értékét lehetőség szerint növelni kell karbantartással, felújítással, beruházással. Az önkormányzat vagyonát meg kell őriznünk, annak értéke tartósan nem csökkenhet. Ennek érdekében ugyancsak fontos vagyonhasznosítási alapelv a „vagyonért vagyont” elvének alkalmazása, azaz a forgalomképes vagyon hasznosításából származó bevételeket csak vagyonszerzésre, beruházásra lehet felhasználni.

A pályázati források segítségével megvalósuló önkormányzati és céges beruházások, fejlesztések munkahelymegőrzést és munkahelyteremtést is szolgálnak. Önkormányzatunk közmunkaprogramoknak is résztvevője, a városüzemeltetésben és a hivatalban rendszeresen alkalmaz közcélú, közhasznú, illetve pályakezdői támogatással dolgozókat.

1. **JÖVŐKÉP, MEGVALÓSÍTANDÓ ELKÉPZELÉSEK,**

**FELADATOK**

**1. Bábolna önkormányzatának egyik kiemelt célja és egyben feladata a népesség-megtartó erő növelése.** A város demográfiai és népességi mutatói hosszú évek óta romló tendenciát mutatnak. Számba kell vennünk a reálisan végrehajtható programokat a népességmegtartás/növelés érdekében.

Bábolna előnye az, hogy élhető, tiszta, rendezett, biztonságos város. Az előnyöket kellő odafigyeléssel, tudatos fejlesztéssel meg lehet tartani, s tudatosítani a fiatalságban is.

• **Élhető:** ezen a területen el kell érni, hogy a lakosság érdekeit, kényelmét szolgáló valamennyi szolgáltatás fejlődjön. Törekedni kell a minél szélesebb körű információátadásra, fel kell használni a meglévő kommunikációs csatornákat. Az intézményeinkkel együttműködve több és rendszeresebb ifjúságbarát programot kell szerveznünk. Családbarát programok kidolgozásával intézményeink további lehetőségeket biztosíthatnak a szabadidő tartalmas eltöltéséhez. A fiatalok letelepedéséhez kedvezményeket kell biztosítani a továbbiakban, az építkezéshez szükséges támogatott telek vagy lakásvásárlás biztosításával. Városunkban sok a magányos idős ember, róluk sem szabad megfeledkezni, életminőségük javítása is cél kell, hogy legyen.

• **Tiszta:** alapvetően a város tiszta, de a lakosságot jobban kell ösztönözni a saját lakókörnyezetének a rendben tartására, és meg kell találni a jó példával elöljárók ösztönzésének módját.

• **Rendezett:** a városrendezési terv eredménye is, hogy az imént felvázolt kisvárosi jelleget tudja tartani a település, ugyanakkor a közterületek rendben tartása elsősorban a városközpontra korlátozódik. Fontosnak tartjuk a külsőbb városi közterületek rendben tartását is. Célunk minőségi közterületek kialakítása és üzemeltetése annak érdekében, hogy városunk vonzereje növekedjen, a polgárok életkörülményei javuljanak, és természetesen folytatjuk virágosítási, fásítási programunkat is. Városunk szépülő településképe, közterületeink javuló állapota, idegenforgalmi jellege különösen fontossá teszi a közterületek, fásított, parkosított zöldterületek megóvását, fejlesztését, a köztisztaság magas szintű biztosítását.

• **Biztonságos:** Bábolna alapvetően biztonságos település, ugyanakkor tudjuk, hogy ezen a területen is van még mit fejlődni. Továbbra is ápolni kell a jó kapcsolatot a rendőrséggel és a polgárőrséggel. Az Ő jelenlétük valamennyi nagyobb rendezvényen és a közlekedés biztosításának segítésében megnyugtató. Az előttünk álló ciklusban újabb térfigyelő kamerák elhelyezésével kell a közterületek megfigyelését erősíteni. A polgárőrség számára új gépjármű vásárlásával és helyiség biztosításával kívánja segíteni a hatékonyságot az önkormányzat.

**2. Cél a komplex szemléletű városfejlesztés,** a fejlődéshez szükséges feltételek biztosítása, az alulhasznosított területek rehabilitációjával, fejlesztésével az itt élők igényeihez alakítani a közterületeket. Továbbvisszük a város eddigi fejlesztésének filozófiáját, ami a nyitottságon és a dinamizmuson alapul és egyszerre érvényesül az értékőrzés és a megújulás. A környezeti kapacitásokra tekintettel bővíteni fogjuk a kulturált gyalogos- és kerékpáros közlekedés feltételeit, csatlakozva a Győr-Visegrád kerékpárúthoz is. Ebben a ciklusban megtörténik a buszpályaudvar rehabilitációjának teljes megvalósítása és az egykori étkezőkonyha épületének helyén közpark létesül. Megbízható és kiszámítható várospolitikai környezetet teremtünk a befektetők vonzása érdekében, nem megfeledkezve a zöldtechnológiák alkalmazásának ösztönzéséről.

**3. A településfejlesztés fontos célkitűzése, hogy az önkormányzati vagyon a képviselő-testület ciklusa alatt ne csökkenjen.** A szükségessé vált fejlesztéseket a képviselő-testületnek fel kell vállalnia, és a finanszírozásukat biztonságos, zökkenőmentes működés mellett biztosítani kell.

Követelmény a településfejlesztés széles nyilvánossága, ezzel kapcsolatosan

* a település honlapjának folyamatos fejlesztése,
* a képviselő-testület működésével kapcsolatos közérdekű adatok nyilvánossága,
* az intézményeknek, a civil szervezeteknek a településen rendezett programjainak nyilvánossága,
* a turisztikai kiadványok készítése.

A településfejlesztés során figyelembe kell venni azokat a fejlesztéseket, programokat, melyekhez kapcsolódva gazdasági számítások igazolják azt, hogy a fejlesztés eredményeként az önkormányzat tartósan a korábbi éveknél magasabb bevétellel, illetve alacsonyabb kiadással számolhat.

**4. Kiemelt cél továbbá, hogy városunk több és jobb munkahely színhelye is legyen egyben.** Ennek létrejöttéhez elengedhetetlen a dinamikus, támogató környezet, amely lehetővé teszi a vállalkozások, vállalatok bővülését és további munkaerő alkalmazását. Nagy súlyt fektetünk arra, hogy a fiatalok és a munkanélküliek (különösen a tartósan munkanélküliek) képesek legyenek kihasználni a gyorsan változó munkaerőpiac új lehetőségeit a készségfejlesztés és az élethosszig tartó tanulás feltételeinek továbbfejlesztésével. A tartósan munkanélküli, de munkára képes személyek esetében továbbra is részt veszünk a közfoglalkoztatási programokban. Városunk rendelkezik ipari parkkal, és az önkormányzat lehetőségeihez mérten igyekszik kapcsolódni a pályakezdő fiatalok foglalkoztatását elősegítő fejlesztésekhez.

**5. A szegénység és leszakadás ellen tenni fontos célkitűzés az önkormányzat számára**, **egyfelől a szegénység okainak megszüntetésére, a szegénység kialakulásának megelőzésére, másfelől a szegénységből fakadó jelentős hátrányok csökkentésére irányuló intézkedésekkel, programokkal.** Biztonságot teremtünk azzal, ha a rászorultak tudják; számíthatnak a közösség támogatására. Az önkormányzat kiemelt figyelmet fordít a helyi szociális ellátórendszer színvonalának megőrzésére. A szociális háló részeként működik szociális kerekasztal, és lehetőség van pszichológus felkeresésére is. A pusztákon élőket az Alapellátási Központ dolgozói havi rendszerességgel személyesen is felkeresik.

**6. A tudás még mindig hatalom és talán a legjobb befektetés, ezért célunk az aktív cselekvés gyermekeinkért, legfőképpen a társadalmi kirekesztődés, elszigetelődés, hátrányos megkülönböztetés megelőzése.** Elengedhetetlen a család erősítése és támogatása, hogy képes legyen a gyermekeknek megadni a fejlődéshez szükséges hátteret. Programunk a gyermekek társadalmi kirekesztődésének megelőzésére, megszüntetésére irányul, a gyermekek számára minden lehetőséget biztosítani kívánunk a sikeres társadalmi integráció érdekében.

Az önkormányzat az ingyenes bölcsődei ellátást fenntartja, az óvodai férőhelyeket szükség szerint bővíti. Továbbra is tagjai maradunk a Bursa Hungarica ösztöndíjrendszernek és pályázati úton hozzájárulunk a tehetséges fiatalok tanulmányi költségeihez. A gyermekek, fiatalok szabadidejének hasznos, tartalmas eltöltéséhez újabb közösségi programokat kínálunk. Fontosnak tartjuk, hogy a köznevelés új rendszerét figyelembe véve a gyermekeink ún. egész napos iskolai elfoglaltságának tartalmasabbá tételéhez hozzájáruljunk. Pályázati formában támogatjuk az önkormányzati működtetésű alapfokú köznevelési intézmények tanórán kívüli programjait, tanulmányi kirándulásait és biztosítjuk az intézmények és taneszközök tervszerű karbantartásának feltételeit.

**7. Az önkormányzat célja nyugodt, aktív időskor biztosítása az itt élőknek.** Ennek érdekében az idősek részére minél tovább a saját otthonban maradást elősegítő szolgáltatások szervezése a közösségi ellátások feltételeinek biztosítása a feladatunk, ami magában foglalja a kognitív funkciók, képességek, a mentális egészség megőrzését és fenntartását, a szabadidő hasznos eltöltését. A rászorultak lakhatási költségeikhez támogatást kapnak, az átlagnyugdíjat, vagy annál kevesebbet kapó idősek decemberben karácsonyi segélyt igényelhetnek. Biztosítjuk a kedvezményes torna feltételeit, az idősek speciális igényeinek megfelelő szűrővizsgálatok megvalósítását támogatjuk. Az idősek sérelmére elkövetett tipikus bűncselekmények megelőzése céljából fórumokat, tájékoztatókat szervezünk.

**8. Cél a digitális megosztottság elleni küzdelem, a digitális szakadék kialakulásának megelőzése.** A jelenlegi infokommunikációs társadalomban elengedhetetlen az ún. digitális írástudás elsajátítása, ismerete. A közösség tagjai e nélkül nem tudnak lépést tartani a folyamatos fejlődéssel. Folyamatosan fejlesztjük az önkormányzati intézmények informatikai eszközeit. Az önkormányzat kommunikációs eszközei közé szervezzük a különösen fiatalok által kedvelt formákat, eszközöket (android, iphone és windows platformokon is). Bővítjük a közterületeken, a város közösségi helyein, intézményeiben a WIFI elérhetőségét.

**9. Célunk a kulturált szórakozás, közművelődés lehetőségének biztosítása.** Kulturális örökségünk bemutatása, ápolása mellett célunk az interkulturális tapasztalatszerzés ösztönzése. Fenntartjuk a kulturális szolgáltatások sokszínűségét, igényességét. A fiatalok körében az Általános Iskolával együttműködve ösztönözzük a helytörténeti ismeretek elmélyítését. Támogatjuk továbbá a lakóhelyi közösségek kapcsolatépítést szolgáló rendezvényeit. A Szabadidő Központban színházi és mozielőadások indításával színesítjük a helyben igénybe vehető kulturális lehetőségeket.

**10. Szabadidős sporttal kapcsolatos céljaink sokrétűek.** A város 2012-ben fogadta el sport koncepcióját, mely az akkori állapotoknak megfelelően tartalmazta az önkormányzat és a sportszervezetek viszonyát, illetve egyáltalán a város viszonyát a sporthoz. A sport ugyanolyan összetett viszonyítási rendszerben működik, mint az eddig említett humán területek: az egészségmegőrzésen kívül az önmegvalósítást, közösségformálást is segíti. A tömegsportot és az utánpótlás-nevelést támogatjuk. Terveink között szerepel tanuszoda megépítése, a sportcsarnok körül mintegy 8-10 hektárnyi terület sport és szabadidős célú fejlesztése is.

**11. Az egészségmegőrzés területén célunk a prevenció támogatása.** A prevenciós tevékenység erősítésével segítjük az egészségtudatos magatartás kialakítását, az egészségmegőrzést, az életmóddal, illetve bizonyos élethelyzetekkel összefüggésben álló betegségek megelőzését, az egészséges táplálkozás és megfelelő fizikai aktivitás kialakítását, a balesetek megelőzése mellett a káros szenvedélyek mérséklését. A szakrendelések jelenlegi szintjét az állami finanszírozás elégtelensége ellenére megőrizzük. Folytatjuk a szűrőprogramok szervezését, és a biztosítjuk a HPV elleni védőoltásokat. A Szociális kerekasztal működtetésével és iskolai tájékoztató fórumok szervezésével is igyekszünk a megelőzést elősegíteni.

**12. Energiagazdálkodás terén célunk a felhasznált energia és a széndioxid-kibocsátás csökkentése, a megújuló energiaforrások arányának növelése.** A legfrissebb fenntarthatósági és klímavédelmi ismereteket folyamatosan beépítjük a döntéshozatali folyamatokba. Fenntartható megoldások alkalmazásával és környezettudatos beruházásokkal példát mutatunk a helyi közösségben. Az önkormányzat intézményeit fokozatosan alkalmassá tesszük a megújuló energia felhasználására.

**13. A civil szervezetekkel kapcsolatosan célunk a** helyi civil társadalom megerősítése, amely lehetőséget teremt a hatékony és konstruktív társadalmi párbeszéden, a szervezeti részvételen alapuló, jól működő helyi demokrácia gyakorlására. Mindez hozzájárul a társadalmi szolidaritás kibontakozásához, a különböző vélemények megjelenítéséhez, az állampolgárok életszínvonalának emeléséhez, a lokálpatriotizmus erősítéséhez. Támogatjuk a közös célok megvalósulását szolgáló helyi közösségek létrejöttét, szerveződéseiket. A nyilvánosság, az önkormányzati döntések előkészítése érdekében az „e-részvétel” lehetőségét kiszélesítjük. A helyi civilszervezetek munkájához önkormányzati támogatást biztosítunk.

**14. Célunk a felelősségteljes gazdálkodás.** A város közössége döntően saját bevételeiből gazdálkodik, gyarapszik. Autonómiánk mértéke anyagi önállóságunk függvénye. Önkormányzatunk kötelező és önként vállalt feladatait, fejlesztéseit önerőből valósítja meg. Számunkra a felelős gazdálkodás, a „saját lábon állás” nem csupán külső kényszer következménye, hanem a felelős polgári magatartás alapja. A városban működő cégeket igyekszünk a városfejlesztésbe is bevonni, a város autonóm közösségeit pedig gazdaságilag is támogatni. A takarékos, átlátható és egyensúlyi gazdálkodás folytatása biztosítja a méretarányos és korszerű intézményhálózat működtetésének feltételeit. Az elmúlt évek tényei és az elkövetkező évekre vonatkozó becslések alapján a város- és gazdaságfejlesztésbe bevonható források hosszú távra kivetített tendenciája kedvezőtlen. A források túlnyomó többsége az Uniótól érkezik, de jóval kisebb mértékben, mint az előző költségvetési ciklusban.

Az Önkormányzat feladata a település üzemeltetése, működtetése, településfejlesztés, településrendezés (közvilágítás, közutak, járdák és belvízelvezető árkok, ivóvíz ellátás, stb.), egészségügyi alapellátás, intézményeink önálló fenntartása és működtetése, óvodai ellátás, szociális és gyermekjóléti szolgáltatások és ellátások, lakás- és helyiséggazdálkodás, kulturális szolgáltatás, helyi adóval, gazdaságszervezéssel és a turizmussal kapcsolatos feladatok, sport, ifjúsági ügyek, nemzetiségi ügyek, hulladékgazdálkodás.

Kiemelt feladatnak kell tekinteni a közterület - fenntartást, utak, járdák, belvízelvezető rendszerek karbantartását, tisztán tartását. Ezek a feladatok nagyrészt a közmunka program keretében kerülnek végrehajtásra, melyeknek mennyiség és minősége az anyagi lehetőségek függvénye. Az árkok, átereszek állapota folyamatos karbantartást igényel, melyhez a lakosság munkája is elengedhetetlen.

**15. Önkormányzati kapcsolatok terén célunk a jelenlegi kapcsolatrendszer ápolása, lehetőség szerint bővítése.** Bábolna város négy településsel tart fent testvérvárosi kapcsolatot:

1. Sieghartskirchen (Ausztria) 1993 óta
2. Arden-Mariagerfjord (Dánia) 1995 óta
3. Hidaskürt (Szlovákia) 1997 óta
4. Ypäjä (Finnország) 2012 óta

Célunk, hogy 2015 évben a franciaországi AVEC önkormányzati hálózathoz csatlakozhasson az Önkormányzat, így még jobban kiterjesztve az önkormányzati kapcsolatrendszert.

Városunk tagja a Komárom és Környéke Önkormányzati Társulásnak, valamint a Települési Önkormányzatok Országos Szövetségének (TÖOSZ).

A város jobbára a települések rendezvényein való kölcsönös részvétel, a civil kapcsolattartás szervezésében vesz részt, elsősorban a kapcsolatépítésben és azok fenntartásában.

Az önkormányzat feladata a kulturális, sport, civil kapcsolatok továbbépítése, a gazdasági tapasztalatcserék szervezése a lehetséges gazdasági együttműködés irányába. Önkormányzati feladat a testvérvárosok népszerűsítése, a bábolnaiak érdeklődésének fenntartása.

**16. A közigazgatás helyi működtetésével kapcsolatos céljaink egyezőséget mutatnak a korábban vázoltakkal.** A bábolnai önkormányzat közigazgatási feladatainak ellátására Bana község önkormányzatával közösen Közös Önkormányzat Hivatalt működtet. A megfelelő színvonal biztosítása érdekében szükséges a szolgáltató és ügyfélbarát közigazgatás folyamatos megvalósítása, az információs szolgáltatás működtetésének kiterjesztése,- a városfejlesztésre alkalmas közigazgatás személyi és tárgyi feltételeinek biztosítása.

**5. Tervezett beruházások, fejlesztések**

Az egyes területek bemutatásakor, a képviselői ciklusban várható feladatok meghatározásakor a fejlesztési elképzelések egy részét már érintettük. A dokumentum zárásaként álljon itt egy hosszabb felsorolás, mely még mindig nem teljes, de az irányokat, szándékokat pontosan jelzi. Az önkormányzat gazdasági programja az uniós és hazai pályázatok ismeretében folyamatosan módosulhat, mert a fejlesztésekhez e források megszerzésére feltétlenül szükségünk van.

**A 2015 – 2019. közötti önkormányzati munka során az alábbi kiemelt városi fejlesztések megvalósítását tervezi Bábolna Város Önkormányzata:**

1. **Építési beruházások**

* Központi park kialakítása:
* Buszpályaudvar teljes körű felújítása
* Hársfa- Akácfa utcában meglévő közművek helyreállítása, valamint az útalap kiépítése
* Szabadidő Parki fejlesztés
* termálvíz bevezetése a fejlesztési területre
* tanuszoda építése
* tenisz, kosárlabda (strand) röplabda pályák kialakítása
* tanösvény megvalósítása
* futóút elkészítése
* halastó és csónakázótó létrehozása
* tűzrakó hely kialakítása

1. **Az élhető lakókörnyezet kialakításához kapcsolódó beruházások**

* utcafásítási program megvalósítása
* játszótér építése a Széchenyi lakótelepen
* gyalogátkelőhelyek létesítése, út-, járdakapcsolatok „bababaráttá” tétele

1. **Környezettudatos szemlélet érvényesítése a beruházások során**

* közvilágítási hálózat bővítése
* csapadék elvezetési problémák megoldása
* korszerű energetikai eszközök (PLD napelemek) beszerzése az Önkormányzati intézmények modernizálása során

Bábolna, 2015. március 5.

**dr. Horváth Klára s.k.**

polgármester